Дамян Дамянов
Неделя

chitanka.info

Днес аз няма да дойда на свиждане.

Зад прозореца с бледо перде

ти не чакай сама и угрижена —

няма кой да ме доведе.

Имам много другари. Но где ли са?

А и всеки си има жена.

И защо да им взимам неделята?

Както нашата, и тя е една.

Те са също загрижени хорица.

Свои болки си имат и те.

Ти не чакай сама до прозореца —

няма кой да ме доведе.

Отвори само мълком стъклата му,

посрещни листопада златист.

Аз ще дойда при теб на крилата му.

Аз ще дойда с последния лист.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.